**NÁRODNÁ RADA SLOVENSKEJ REPUBLIKY**

VIII. volebné obdobie

**1282**

**Návrh VLÁDY**

**na skrátené legislatívne konanie o vládnom návrhu zákona o špeciálnom spôsobe hlasovania v referende vyhlásenom na základe petície občanov prijatej 24. augusta 2022**

Vláda Slovenskej republiky predkladá návrh na skrátené legislatívne konanie o návrhu zákona o špeciálnom spôsobe hlasovania v referende vyhlásenom na základe petície občanov prijatej 24. augusta 2022.

Zákonom č. 512/2021 Z. z., ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony sa do volebného zákona doplnila možnosť ustanoviť v čase pandémie a v príčinnej súvislosti s ňou osobitným zákonom podmienky, za ktorých sa prekážka práva voliť na voličov, ktorým bolo zákonom ustanovené obmedzenie osobnej slobody z dôvodu ochrany verejného zdravia, nebude vzťahovať. Zámerom bola reakcia na pandémiu ochorenia COVID-19 s cieľom, aby voliči, ktorí by sa za bežných okolností z dôvodu nariadených karanténnych opatrení nemohli zúčastniť volieb alebo referenda, mohli uplatniť svoje aktívne volebné právo a hlasovať.

V prvom štvrťroku roka 2023 sa uskutoční referendum, ktorého konanie si vyžaduje dôsledné organizačno-technické zabezpečenie a nastavenie procesov v dostatočnom časovom predstihu. Legitímnym záujmom štátu je v čo najväčšej miere eliminovať dopady pandémie a z nej vyplývajúce obmedzenia pre obyvateľov. Zároveň, legitímnym právom obyvateľov je zúčastňovať sa na správe vecí verejných a uplatňovať svoje aktívne volebné právo i prostredníctvom hlasovania v referende. Pri zohľadnení týchto skutočností v aktuálnej celospoločenskej situácii je potrebné zo strany štátu promptne reagovať na dosiahnutie požadovaných cieľov a byť v spolupráci so všetkými zainteresovanými subjektami zúčastnenými na príprave a vykonaní referenda proaktívne pripravený na riešenia, ktoré si nepredvídateľná epidemiologická situácia môže vyžadovať.

Návrh zákona preto v súlade s vytvoreným právnym rámcom podľa § 4 volebného zákona ustanovuje pre prípad pretrvávajúcej pandémie ochorenia COVID-19 a s ňou súvisiacich karanténnych opatrení osôb pozitívnych na ochorenie COVID-19 alebo osôb, ktoré prišli do úzkeho kontaktu s osobami pozitívnymi na ochorenie COVID-19, právo týchto osôb uplatniť výkon svojho volebného práva prostredníctvom špeciálneho spôsobu hlasovania v referende, ktorého podmienky uplatnenia a komplexný proces sú predmetom úpravy predkladaného návrhu zákona. Tento postup sa bude vzťahovať výlučne na referendum vyhlásené na základe petície občanov prijatej 24. augusta 2022.

Na základe uvedeného z dôvodu mimoriadnych okolností vyvolávajúcich potrebu reagovať na blížiace sa vyhlásenie referenda a jeho konanie začiatkom roka 2023 v kontexte pretrvávajúcej pandémie ochorenia COVID-19 sa podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhuje Národnej rade Slovenskej republiky, aby sa uzniesla na skrátenom legislatívnom konaní o vládnom návrh zákona o špeciálnom spôsobe hlasovania v referende vyhlásenom na základe petície občanov prijatej 24. augusta 2022.

Schválené vládou Slovenskej republiky 19. 10. 2022.

**Eduard  H e g e r v. r.**

predseda vlády Slovenskej republiky

**Roman  M i k u l e c v. r.**

                                              minister vnútra Slovenskej republiky